title: 2011/166/ЕС: Решение на Комисията от 17 март 2011 година за създаване на SHARE-ERIC

text:
               18.3.2011

               BG

               Официален вестник на Европейския съюз

               L 71/20

         РЕШЕНИЕ НА КОМИСИЯТА
   от 17 март 2011 година
   за създаване на SHARE-ERIC
   (2011/166/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1),
   като има предвид, че:

               (1)

               Регламент (ЕО) № 723/2009 оправомощава Комисията да създава консорциуми за европейска научноизследователска инфраструктура (наричани по-долу „ERIC“).

               (2)

               На 14 декември 2010 г. Чешката република, Федерална република Германия, Кралство Нидерландия и Република Австрия отправиха искане към Комисията да учреди „Изследването на здравето, остаряването и пенсионирането в Европа“ като консорциум за европейска научноизследователска инфраструктура (SHARE-ERIC), Кралство Белгия се присъедини към това искане на 21 януари 2011 г., a Швейцария поиска да бъде включена като наблюдател в SHARE-ERIC.

               (3)

               Кралство Нидерландия представи декларация, с която признава SHARE-ERIC, считано от създаването му, за международна организация по смисъла на член 143, буква ж) и член 151, параграф 1, буква б) от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2) и за международна организация по смисъла на член 23, параграф 1, второто тире от Директива 92/12/ЕИО на Съвета от 25 февруари 1992 г. относно общия режим за продукти, подлежащи на облагане с акциз и държането, движението и мониторинга на такива продукти (3).

               (4)

               В изпълнение на задълженията си, предвидени в член 5, параграф 2 от Регламент (ЕО) № 723/2009, Комисията извърши оценка на заявлението и стигна до заключението, че то отговаря на изискванията, определени в Регламент (ЕО) № 723/2009.

               (5)

               В съответствие с член 6, параграф 1 и член 20 от Регламент (ЕО) № 723/2009 беше поискано консултативното становище на комитета, създаден съгласно член 20 от същия регламент, относно създаването на SHARE-ERIC и комитетът даде положително становище.

               (6)

               Очаква се SHARE-ERIC да се превърне във важен фактор за други първостепенни европейски инициативи за научноизследователска дейност и иновации в областта на остаряването на населението, като например предлаганата инициатива за съвместно планиране „По-дълъг и по-добър живот“, съвместната програма „Интелигентна заобикаляща среда“ и европейското партньорство за иновации в областта на активния живот на възрастните хора и остаряването в добро здраве,

         ПРИЕ НАСТОЯЩОТО РЕШЕНИЕ:
   Член единствен
   Създаване на SHARE- ERIC
   1.   Съгласно Регламент (ЕО) № 723/2009 се създава консорциум за европейска научноизследователска инфраструктура за „Изследването на здравето, остаряването и пенсионирането в Европа“, който носи наименованието SHARE-ERIC.
   SHARE-ERIC притежава юридическа правосубектност от датата на пораждане на действие на настоящото решение и се ползва във всяка държава-членка с пълната юридическа правоспособност, предоставяна на юридическите лица съгласно националното законодателство на съответната държава-членка. Той може по-специално да придобива, притежава и се разпорежда с движима, недвижима и интелектуална собственост, да сключва договори и да бъде страна в съдебно производство.
   2.   Уставът на SHARE-ERIC, одобрен от членовете на последния, е приложен към настоящото решение. По отношение на изменението на устава се прилагат съдържащите се в устава разпоредби и член 11 от Регламент (ЕО) № 723/2009. Уставът е публично достъпен на уебсайта на ERIC, както и в седалището му по устав.
   3.   Настоящото решение влиза в сила на третия ден след публикуването му в Официален вестник на Европейския съюз.

   4.   То е задължително в своята цялост и се прилага пряко във всички държави-членки.

      Съставено в Брюксел на 17 март 2011 година.

            За Комисията

            Председател

         José Manuel BARROSO

      (1)  ОВ L 206, 8.8.2009 г., стр. 1.

      (2)  ОВ L 347, 11.12.2006 г., стр. 1.

      (3)  ОВ L 76, 23.3.1992 г., стр. 1.

      ПРИЛОЖЕНИЕ

         УСТАВ НА SHARE-ERIC

         относно разработването и провеждането на „Изследването на здравето, остаряването и пенсионирането в Европа“ (SHARE)

         Съдържание

                  Член 1:

               Създаване на SHARE-ERIC

                  Член 2:

               Седалище по устав и работен език

                  Член 3:

               Задачи

                  Член 4:

               Принципи

                  Член 5:

               Органи на организацията и партниращи научни институции

                  Член 6:

               Съвет

                  Член 7:

               Управителен съвет

                  Член 8:

               Обхват

                  Член 9:

               Вноски

                  Член 10:

               Отговорност и застраховане

                  Член 11:

               Интелектуална собственост

                  Член 12:

               Разпространяване и използване на данните на SHARE

                  Член 13:

               Възлагане на обществени поръчки и освобождаване от данъци

                  Член 14:

               Заетост

                  Член 15:

               Изменения

                  Член 16:

               Присъединяване

                  Член 17:

               Срок на действие на Организацията

                  Член 18:

               Достъпност на настоящия устав

                  Приложение 1:

               Научни партниращи институции и ръководители на национални екипи

                  Приложение 2:

               Научен съвет за наблюдение

                  Приложение 3:

               Очаквани разходи за изследването и оперативни разходи

                  Приложение 4:

               Ограничена процедура за възлагане на обществена поръчка
            Република Австрия
      Кралство Белгия
      Чешката република
      Федерална република Германия
      Кралство Нидерландия
      наричани по-долу „договарящи се страни“,
      КАТО ЖЕЛАЯТ да укрепят още повече позицията на Европа и на държавите на договарящите се страни в областта на научните изследвания в световен мащаб и да засилят интердисциплинарното и трансграничното научно сътрудничество;
      КАТО ИМАТ предвид доклада на Европейската комисия до Европейския съвет от 2001 г. (документ 6997/01 на Съвета), в който застаряването на населението и породените от него социално-икономически предизвикателства пред растежа и просперитета се определят като едни от най-неотложните предизвикателства на 21 век в Европа и в който се посочват сериозни инфраструктурни пропуски в разбирането на остаряването на отделните лица и на населението, а след това се призовава да се „проучи възможността за създаване, в сътрудничество с държавите-членки, на Европейско дългосрочно изследване на остаряването“ с цел да се насърчат европейските научни изследвания в областта на остаряването;
      КАТО СЕ ОПИРАТ на настоящия прототип на „Изследването на здравето, остаряването и пенсионирането в Европа“ (SHARE), който в процеса на изпълнение на пътната карта на Европейския стратегически форум за научноизследователски инфраструктури (ESFRI) е избран за доразвиване като една от централните научноизследователски инфраструктури на Европейското научноизследователско пространство;
      КАТО ПРИЗНАВАТ, че настоящото ново интердисциплинарно, международно и дългосрочно изследване с безпрецедентно качество по отношение на съгласуваността, обхвата и международната сравнимост ще има голямо бъдещо значение в много и различни области на фундаменталните и приложните науки като демография, икономика, епидемиология, геронтология, биология, медицина, психология, обществено здраве, политика в областта на здравеопазването, социология и статистика;
      КАТО ПРИЗНАВАТ, че създаването на обективно обосновани публични политики изисква съвременна инфраструктура за данни;
      КАТО ОЧАКВАТ и други страни да участват в съвместно предприеманите дейности съгласно изложения по-долу устав;
      СЕ СПОРАЗУМЯХА ЗА СЛЕДНОТО:
      Член 1
      Създаване на SHARE-ERIC
      1)   Създава се разпределена европейска научноизследователска инфраструктура, наречена „Изследване на здравето, остаряването и пенсионирането в Европа“ (SHARE).
      2)   SHARE съществува под юридическата форма на консорциум за европейска научноизследователска инфраструктура (ERIC), учреден съгласно Регламент (ЕО) № 723/2009, и носи наименованието „SHARE-ERIC“ (наричан по-долу „Организацията“).
      Член 2
      Седалище по устав и работен език
      1)   Седалището по устав на Организацията е в Tilburg, Нидерландия.
      2)   Договарящите се страни се споразумяват да предприемат действия, веднага след като германските власти предоставят необходимата декларация по член 5, параграф 1, буква г) от Регламент (ЕО) № 723/2009, за изменение на устава с цел прехвърляне на седалището по устав в Германия. Изменението не влиза в сила преди края на фаза I, определена в член 8.
      3)   Работният език на Организацията е английски.
      Член 3
      Задачи
      1)   SHARE-ERIC изгражда инфраструктура за микроданни относно домакинства и физически лица, необходими за разбиране на стареенето на индивида и обществото (наричана по-долу „изследването“). Основните ѝ задачи са:

                  а)

                  проектиране на основен инструмент на изследването, чрез който се събира съществената информация за икономическите, здравните и семейните/социалните условия на живот на лицата на възраст 50 години и повече, както и на техните партньори;

                  б)

                  прилагане на този инструмент на изследването, веднъж на всеки две години, към панел от респонденти във всяка участваща държава и поддържане на връзка с всички членове на панела в периодите между вълните на панелното изследване;

                  в)

                  въвеждане на събраната информация в лесна за ползване база данни, достъпна за всички научни изследователи при спазване на приложимите ограничения във връзка с поверителността на данните, и поддържане на тази база данни, включително почистване, приписване на значения на липсващитe данни и документиране на основните данни.

            2)   Настоящият прототип на SHARE се доразвива в три измерения:

                  а)

                  удължаване на SHARE във времето с цел да се създаде реален панел от респонденти, чрез който се проследява стареенето на индивидите и реакциите им по отношение на промените в социално-икономическата среда. Доразвиването ще добави седем нови вълни, провеждани на всеки две години в три фази, както е определено в член 8.

                  б)

                  разширяване на обхвата на SHARE, така че да включва всички държави-членки.

                  в)

                  увеличаване на размера на извадката на SHARE, така че изследването да бъде използваемо също така за анализи в рамките на отделна държава. По принцип размерът на целевата извадка е 6 000 лица на възраст 50 години и повече във всяка членуваща държава.

            3)   SHARE-ERIC изпълнява задачите си на неикономическа основа.
      Член 4
      Принципи
      1)   SHARE се проектира от изследователи за изследователи. Високите научноизследователски постижения са по-важни от всички други съображения. Високите научни постижения на SHARE се наблюдават от независим Научен съвет за наблюдение (приложение 2).
      2)   SHARE е наднационално изследване. Сравнимостта между държавите е определяща за всички проектни решения в рамките на SHARE. Освен това при проектните решения във връзка с SHARE се взема предвид сравнимостта със сродните му изследвания, по-специално с провежданото от САЩ „Изследване на здравето и пенсионирането“ и английското „Дългосрочно изследване на остаряването“. Темите с наднационален научноизследователски потенциал имат предимство пред темите, приложими за отделни страни.
      3)   В SHARE са интегрирани икономически, здравни и социални науки. Темите с интердисциплинарен научноизследователски потенциал имат предимство пред темите, приложими за отделни дисциплини.
      4)   SHARE e дългосрочно изследване, което проследява индивидите в процеса на стареене. Темите с дългосрочен научноизследователски потенциал имат предимство пред темите, приложими за отделни моменти във времето.
      5)   Основаващите се на SHARE научни изследвания улесняват емпирично обоснованите политики на ЕС, като например инициативата „Съюз за иновации“ на стратегията „Европа 2020“, за да се подпомогне преодоляването на предизвикателствата вследствие на застаряването на населението във всички държави на ЕС.
      Член 5
      Органи на Организацията и научни партниращи институции
      1)   Органитe на Организацията са Общото събрание, наричано по-долу „Съвет“ (член 6), и Управителният съвет (член 7).
      2)   По предложение на Управителния съвет и с оглед на принципите, изложени в член 4, всяка договаряща се страна избира научноизследователска институция, която да отговаря за изпълнение на научните задачи на SHARE-ERIC в нейната държава (наричана по-долу „научна партнираща институция“).
      3)   Ако някоя от научните партниращи институции наруши принципите, изложени в член 4, договарящата се страна може да замени тази институция по предложение на Управителния съвет.
      4)   Когато предлага или заменя научна партнираща институция, Управителният съвет иска становището на Научния съвет за наблюдение (приложение 2).
      5)   Сегашните научни партниращи институции са изброени в приложение 1.
      Член 6
      Съвет
      1)   Всяка договаряща се страна се представлява в Съвета от най-много двама делегати. Договарящата се страна назначава и отзовава делегатите в Съвета. Всяка договаряща се страна незабавно информира в писмен вид председателя на Съвета за всяко назначаване или отзоваване на делегатите си в Съвета.
      2)   Всяка договаряща се страна има един глас в Съвета. Решенията се вземат чрез гласуване с обикновено мнозинство, освен ако не е предвидено друго в настоящия устав. В случай на равен брой гласове, изборът се определя от гласа на приемащата държава.
      3)   Съветът избира председател и заместник-председател от делегациите на договарящите се страни за период от две години. С избирането си председателят и заместник-председателят стават supra partes и напускат делегациите си. Засегнатите от такова напускане договарящи се страни назначават друг делегат, който да ги представлява в Съвета.
      4)   Съветът заседава поне веднъж годишно. Заседанията на Съвета се свикват от неговия председател. Заседанията на Съвета се свикват и по искане на най-малко две от договарящите се страни. Извънредни заседания на Съвета могат да се свикват и по искане на координатора (член 7), ако това е необходимо в интерес на Организацията.
      5)   Съветът получава и одобрява годишния доклад, финансовия отчет и годишния план за разходите, представени от Управителния съвет. Съветът преразглежда поне веднъж годишно действителните и прогнозните разходи за изследване и оперативни разходи. Съветът може да одобри с единодушие изменението на вноската за тази част от другите общи разходи в годишния план за разходите, която не е покрита от други източници на финансиране (член 9, параграф 5).
      6)   Съветът получава и утвърждава годишния план за дейността, който включва най-общите научни цели на SHARE, акцента на изследването за следващата вълна, процеса на сертифициране, както и графика за изследването и за разпространяването на резултатите. На всеки две години Съветът получава доклад от Научния съвет за наблюдение.
      7)   Съветът избира чрез гласуване с квалифицирано мнозинство (най-малко две трети от договарящите се страни) координатора, тематичните координатори и другите членове на Управителния съвет съгласно член 7 след номинирането им от научните партниращи институции.
      8)   Страните, които са се ангажирали с SHARE-ERIC чрез подписване на Меморандума за разбирателство относно подготовката на „Изследването на здравето, остаряването и пенсионирането в Европа“ (15 юли 2009 г.), могат да станат членове на Съвета без право на глас в качеството си на наблюдатели до присъединяването си към SHARE-ERIC съгласно член 16.
      Член 7
      Управителен съвет
      1)   Управителният съвет се състои от най-много шест членове, в това число:

                  а)

                  директорът на SHARE (наричан по-долу „координатор“);

                  б)

                  трима тематични координатори, представляващи трите научни сфери на SHARE (икономика, здраве и социални/семейни мрежи);

                  в)

                  ако е целесъобразно — други учени, представляващи важна научна област или важен оперативен център на SHARE.

            2)   Членовете на Управителния съвет трябва да бъдат международно признати изследователи с опит в научните изследвания в областта на остаряването и/или управлението на изследвания.
      3)   Управителният съвет предлага на Съвета всички стратегически и бюджетни решения. Той отговаря за всички финансови процеси и процеси на управление, чрез които се поддържа научният интегритет, сравнимостјта между държавите и общото равновесие на проекта на изследването SHARE. Той носи отговорност по-специално за финансите и резултатите от SHARE-ERIC и за спазване на правните изисквания, като например разпоредбите за поверителност и сигурност на данните на европейско равнище.
      4)   Управителният съвет представя на Съвета годишен доклад за състоянието на изследването, предлага на Съвета годишен план за разходите и за дейността и подготвя финансовия отчет.
      5)   Координаторът ръководи Управителния съвет и е законен представител на SHARE-ERIC. Координаторът отговаря за изпълнение на изследването и за поддържане на едни и същи високи методологични стандарти във всички участващи държави.
      6)   Тематичните координатори отговарят за високите научни постижения на изследването в съответната научна сфера на всеки от тях. Те отговарят по-специално за проектирането на въпросника в съответната сфера и за целостта на данните, предоставяни на научната общественост.
      7)   Управителният съвет се консултира с външни експерти и създава съвет от учени, които дават становище по всички научни въпроси („Научен съвет за наблюдение“). Този съвет е независим от Организацията (приложение 2).
      8)   Отношенията между Управителния съвет и научните партниращи институции сe уреждат от споразумение за консорциум.
      Член 8
      Обхват
      1)   Организацията обхваща изследователски период, състоящ се от седем вълни на панелно изследване, разделен на три фази:

                  а)

                  По време на фаза I Организацията провежда първоначална едромащабна вълна на изследването през 2010 г. и 2011 г. въз основа на проекта, разработен през подготвителната фаза.

                  б)

                  По време на фаза II Организацията провежда три допълнителни едромащабни вълни на изследването през годините 2012/13, 2014/15 и 2016/17, актуализира проекта в съответствие с научно-техническия напредък и разпространява данните.

                  в)

                  След успешна научна оценка Организацията провежда по време на фаза III още три едромащабни вълни на изследването през годините 2018/19, 2020/21 и 2022/23, актуализира проекта в съответствие с научно-техническия напредък и разпространява данните.

            Член 9
      Вноски
      1)   Вноските на договарящите се страни покриват разходите за провеждане на седемте вълни на изследването във всяка държава плюс разходите за координиране и общите разходи, като например разходите за актуализиране на проекта, разпространяване на данните, свързани със седемте вълни за събиране на данни, и бюджетите за координатора, тематичните координатори и Научния съвет за наблюдение.
      2)   Вноските на договарящите се страни покриват четири вида разходи: (A) разходи за изследването във всяка държава, (Б) оперативни разходи за провеждане на изследването във всяка държава, (В) разходи за координиране, и (Г) други общи разходи, доколкото те не са покрити от други източници на финансиране. Таблица, в която се посочват предварителните оценки за тези разходи по време на фаза I, е дадена в приложение 3.
      3)   Всяка договаряща се страна предоставя на SHARE-ERIC пряко или чрез научната партнираща институция, за която отговаря, финансови средства, покриващи дела на съответната държава в разходите за изследването (колона A от предварителните оценки в приложение 3).
      4)   Всяка договаряща се страна предоставя на научната партнираща институция, за която отговаря, финансови средства, покриващи дела на съответната държава в оперативните разходи (колона Б от предварителните оценки в приложение 3).
      5)   Федерална република Германия финансира разходите за координиране на изследването (колона В от предварителните оценки в приложение 3).
      6)   Всяка договаряща се страна прави вноски в SHARE-ERIC за тази част от другите общи разходи за изследването, която не е покрита от други източници на финансиране. Делът на всяка договаряща се страна е пропорционален на брутния национален доход на глава от населението по последни данни на Евростат, с уговорката, че делът на всяка договаряща се страна не може да бъде по-малък от 0,5 пъти и по-голям от 1,5 пъти средния дял. Съставът на другите общи разходи е представен подробно в годишния план за разходите (колона Г от предварителните оценки в приложение 3).
      7)   SHARE-ERIC или научните партниращи институции като консорциум могат да отговарят на покани за представяне на предложения, отправени от Европейската комисия, Националния институт по проблеми на остаряването на САЩ (National Institute on Aging) и други наднационални и национални финансиращи организации, предоставящи финансови средства за проекта като цяло, включително части от сумата или цялата сума на общите разходи, посочени в колона Г от приложение 3.
      Член 10
      Отговорност и застраховане
      1)   Финансовата отговорност на членовете по отношение на дълговете на ERIC се ограничава до съответните вноски, направени от тях в SHARE-ERIC и съгласувани в годишните планове за разходите.
      2)   SHARE-ERIC предприема подходящи мерки за застраховане срещу специфичните рискове, свързани с разработването и провеждането на изследвания.
      Член 11
      Интелектуална собственост
      1)   За целите на настоящия устав терминът „интелектуална собственост“ има значението, посочено в член 2 от Конвенцията за учредяване на Световната организация за интелектуална собственост, подписана на 14 юли 1967 г.
      2)   SHARE-ERIC е собственик на изследването и на всички права върху интелектуална собственост, произтичащи от създаването на изследването.
      3)   По въпросите, свързани с интелектуалната собственост, отношенията между договарящите се страни се уреждат от националното законодателство на договарящите се страни.
      Член 12
      Разпространяване и използване на данните на SHARE
      1)   След почистване, приписване на значения на липсващитe данни и документиране на данните SHARE-ERIC незабавно разпространява събраните данни сред научната общност.
      2)   Използването на данните на SHARE е безплатно за цялата научна общност. Като взема предвид становището на Научния съвет за наблюдение, Управителният съвет създава Съвет на потребителите, който представлява интереса на общността от научни потребители.
      3)   По отношение на използването и събирането на данните на SHARE се прилагат европейските и националните закони за защита на данните. Използването на данни на SHARE от потребители, за които не се прилага законодателството на ЕС, се извършва при условие че бъде подписана декларация за поверителност на данните съгласно образеца, предоставен от Европейската комисия (ОВ L 6, 10.1.2002 г., стр. 52).
      Член 13
      Възлагане на обществени поръчки и освобождаване от данъци
      1)   SHARE-ERIC третира кандидатите и участниците в процедурите за възлагане на обществена поръчка равнопоставено и по недискриминационен начин, независимо дали седалището им е в Европейския съюз или не. При всички процедури за възлагане на обществена поръчка се спазват принципите на прозрачност, недискриминация и конкуренция.
      2)   По принцип за процедурите за възлагане на обществени поръчки от SHARE-ERIC се прилага Директива 2004/18/ЕО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителство, доставки и услуги (1), с прагове, изменени с Регламент (ЕО) № 1422/2007 на Комисията (2) или евентуалните последващи изменения, както и приложимите национални нормативни актове в областта на обществените поръчки.
      3)   По отношение на възлагането на обществени поръчки за услуги за научноизследователска и развойна дейност за изследването, ползите от които остават за цялата научна общност и които се заплащат изцяло от SHARE-ERIC, се прилага член 16, буква е) от Директива 2004/18/ЕО чрез ограничена процедура (приложение 4). При такива ограничени процедури, процедури на договаряне с публикуване на обявление за поръчка и при процедурата на състезателен диалог възлагащите органи могат да ограничат броя на подходящите кандидати, които ще бъдат поканени от тях да представят оферти, да преговарят или да участват в състезателен диалог, при условие че има достатъчен брой подходящи кандидати.
      4)   Данъчните освобождавания, произтичащи от Директива 2006/112/ЕО, се ограничават до данъка върху добавената стойност за стоки и услуги за научноизследователска и развойна дейност за изследването, които са за служебно ползване, чиято стойност надвишава 250 EUR, ползите от които са за цялата научна общност и които се заплащат изцяло от SHARE-ERIC. Не се прилагат други ограничения.
      Член 14
      Заетост
      1)   SHARE-ERIC е работодател, предоставящ равни възможности на всички. По отношение на трудовите договори се спазва националното законодателство на държавата, на чиято територия работи персоналът.
      2)   При спазване на изискванията на националното законодателство всяка договаряща се страна улеснява, в рамките на своята юрисдикция, движението и пребиваването на граждани на държавите, които са договарящи се страни, участващи в изпълнението на задачите на SHARE-ERIC, и на членовете на техните семейства.
      Член 15
      Изменения
      1)   Съветът има правомощия да изменя настоящия устав и приложенията към него с квалифицирано мнозинство. За изменение на който и да е от настоящите членове или приложения се изисква мнозинство от две трети. Датите на всички изменения се записват в настоящия устав.
      2)   Уставът на SHARE-ERIC следва винаги да отговаря на изискванията на Регламент (ЕО) № 723/2009 относно правната рамка на Общността за консорциум за европейска научноизследователска инфраструктура и на всички други приложими европейски законови и подзаконови актове.
      Член 16
      Присъединяване
      1)   След влизането в сила на настоящия устав всяко правителство може да се присъедини към него със съгласието на две трети от договарящите се страни в Съвета, при договорените условия. Условията за присъединяване са предмет на споразумение между договарящите се страни и присъединяващото се правителство или група правителства.
      2)   По предложение на Управителния съвет и с оглед на принципите, изложени в член 4, присъединяващата се договаряща страна избира научноизследователска институция, която отговаря за изпълнението на научните задачи на SHARE-ERIC в тази държава.
      3)   Когато предлага научна партнираща институция, Управителният съвет иска становището на Научния съвет за наблюдение.
      Член 17
      Срок на действие на Организацията
      1)   Организацията се създава за период до 31.12.2024 г. Той включва фазите I, II и III, определени в член 8.
      2)   Всяка от договарящите се страни може да се оттегли от Организацията след фаза I или фаза II.
      3)   С молба, в която се посочва процедурата и графика и която трябва да бъде одобрена от Съвета с мнозинство от две трети, може да се извърши ликвидация на Организацията, особено ако Организацията вземе решение да не изпълнява фаза III.
      4)   Европейската комисия се уведомява за всяко такова решение в срок от 10 дни от приемането му съгласно член 16 от Регламент (ЕО) № 723/2009.
      Член 18
      Достъпност на настоящия устав
      Предоставя се публичен достъп до настоящия устав чрез уебсайта на SHARE-ERIC съгласно член 10 от Регламент (ЕО) № 723/2009.

         (1)  ОВ L 134, 30.4.2004 г., стр. 114.

         (2)  ОВ L 317, 5.12.2007 г., стр. 34.

         ПРИЛОЖЕНИЕ 1

            НАУЧНИ ПАРТНИРАЩИ ИНСТИТУЦИИ И РЪКОВОДИТЕЛИ НА НАЦИОНАЛНИ ЕКИПИ

                     Държава

                     Участващи организации

                     Кратко описание

                     Австрия

                     Университетът в Линц, Катедра по икономика

                     Участието на Австрия в проекта SHARE се ръководи от Катедрата по икономика в Университета в Линц. Научните изследвания в нея са съсредоточени върху икономика на труда, публична икономика и проблеми на пенсионната реформа, както и икономика на околната среда. Катедрата ще бъде представлявана от Rudolf Winter-Ebmer, професор по икономика и специалист по емпирична икономика на труда.

                     Белгия

                     Университетът в Антверпен (CSP)

                     Главната цел на CSP е изучаване на адекватността на социалните политики. Научните изследвания в него се основават главно на едромащабни социално-икономически изследвания на домакинствата. Ръководител на белгийския национален екип ще бъде Karel van den Bosch, старши изследовател.

                     Белгия

                     Университетът в Лиеж, CREPP

                     Основните области на специализация на CREPP сa социалната сигурност, поведението при пенсиониране, благосъстоянието на възрастните хора и предаването на знания и умения между поколенията. Отговорник за координиране на проекта SHARE във френскоговорящата белгийска общност е Sergio Perelman.

                     Чешка република

                     CERGE-EI, Прага

                     CERGE-EI има пълна акредитация в САЩ и в Чешката република. Основната му специализация е в областта на социалния, икономическия и политическия преход в страните от Централна и Източна Европа и в региона на бившия Съветски съюз. Чешкият национален екип ще се ръководи от Radim Bohacek.

                     Германия

                     Университетът в Манхайм, Манхаймски научноизследователски институт по икономика на стареенето (MEA)

                     MEA е световноизвестен център на високи постижения в областта на икономиката на стареенето. Научноизследователските области включват спестявания, социално осигуряване и обществена политика, макроикономически последици от застаряването на населението и обществено здраве. MEA се представлява от Axel Börsch-Supan, директор, който е координирал групата проекти SHARE.

                     Нидерландия

                     Университетът в Тилбург
                     Netspar

                     Netspar е научна мрежа за изследвания в областта на пенсиите, стареенето и пенсионирането, която е свързана с Факултета по икономика и бизнес администрация на Университета в Тилбург. Генералният директор на Netspar, Frank van der Duyn Schouten, ще ръководи националния екип на Нидерландия по проекта SHARE.

         ПРИЛОЖЕНИЕ 2

            НАУЧЕН СЪВЕТ ЗА НАБЛЮДЕНИЕ

         Член 1
         Създаване
         Управителният съвет създава консултативен съвет от най-малко шестима изтъкнати, независими и опитни учени (наричан по-долу „Научен съвет за наблюдение“), изпълняващи външна консултантска роля в интерес на изследването, с оглед проверка на качеството на работа на научноизследователския консорциум и периодично предоставяне на становища на Съвета и научноизследователския консорциум.
         Член 2
         Независимост
         Научният съвет за наблюдение е независим от SHARE-ERIC.
         Член 3
         Задачи
         1)   Основната задача на Научния съвет за наблюдение е да наблюдава качеството на научната работа по SHARE. Той следва да предоставя обратна информация на Управителния съвет и на научноизследователския консорциум поне веднъж годишно.
         2)   На всеки две години Научният съвет за наблюдение изпраща писмен доклад на Съвета на SHARE-ERIC. Докладът включва и оценка на услугите, предложени на потребителите на данни на SHARE.
         3)   В началото и след около три години Научният съвет за наблюдение извършва задълбочен преглед на научната стратегия на SHARE, при който проучва иновационни области и начини за събиране на данни.
         Член 4
         Членове
         1)   Членовете на Научния съвет за наблюдение избират нови членове по собствена преценка с оглед осигуряване на достатъчно представителство за всички научни сфери, обхванати от SHARE.
         2)   Поне един от членовете следва да е изследовател от английското „Дългосрочно изследване на остаряването“, за да се осигури тясно сътрудничество с това изследване и да се дадат допълнителни съвети и насоки въз основа на опита, придобит от него.
         3)   Поне един от членовете следва да е изследовател от провежданото от САЩ „Изследване на здравето и пенсионирането“, за да се осигури тясно сътрудничество с това изследване и да се дадат допълнителни съвети и насоки въз основа на опита, придобит от него.
         4)   Настоящият председател на Научния съвет за наблюдение е Arie Kapteyn.
         5)   Другите настоящи членове и представляваните от тях области са:

                     Orazio Attanasio (доходи, потребление, спестявания)

                     Lisa Berkman (социална епидемиология и биомаркери)

                     Nicholas Christakis (медицинска социология и административни данни)

                     Mick Couper (методи на изследване, методи за разпространяване на данни и нови технологии)

                     Michael Hurd (спестявания и здраве, достъп до данните и качество на данните, хармонизиране с „Изследването на здравето и пенсионирането“ (HRS))

                     Daniel McFadden (методология на изследването)

                     Norbert Schwarz (психология на изследването и методология за достъп до данните)

                     Andrew Steptoe (биомаркери, хармонизиране с „Дългосрочното изследване на остаряването“ (ELSA))

               Член 5
         Бюджет
         1)   Председателят на Научния съвет за наблюдение получава бюджет съгласно член 9, параграф 1 от устава на SHARE-ERIC за пътни разноски и възнаграждения на членовете на Научния съвет за наблюдение. Председателят на Научния съвет за наблюдение има пълна свобода за вземане на решения относно начина на изразходване на бюджета.
         2)   Сегашният годишен бюджет е 30 000 EUR. Техническото управление на бюджета се извършва от персонала на Управителния съвет.

         ПРИЛОЖЕНИЕ 3

            ПРЕДВАРИТЕЛНИ ОЦЕНКИ НА РАЗХОДИТЕ ПО ВРЕМЕ НА ФАЗА I (ВЪЛНА 4)

         В настоящото приложение са дадени предварителни оценки на разходите за провеждане на вълна 4 на SHARE през 2010 г. и 2011 г., т.e. по време на фаза I съгласно член 8, параграф 1. Категориите разходи се отнасят до посочените в член 9 („Вноски“). Настоящото приложение не представлява годишният план за разходите, предвиден в член 6, параграф 5, но служи като отправна точка за такъв план, който ще бъде изготвен от Управителния съвет веднага след създаването на SHARE-ERIC.
         (A): Предварителните оценки на разходите за изследване са изготвени от екипа за управление на SHARE въз основа на разходите за изследването през 2006 г. и 2008 г. За новите държави предварителните оценки се основават на разходите в сравними държави.
         (Б): Предварителните оценки на оперативните разходи са изготвени за 2 служители на пълно работно време във всяка държава със заплати съгласно програмата „Мария Кюри“ на ЕС и въз основа на оценки на пътните, дневните и режийните разходи във всяка държава, основаващи се на вълните от 2006 г. и 2008 г.
         Предварителните оценки на оперативните разходи за Австрия, Чешката република, Франция, Германия и Полша бяха предоставени от посочените държави. Очакваните оперативни разходи за тези държави може да включват брой на персонала, който е по-голям или по-малък от приетия брой в оценките, предоставени от ръководството на SHARE.
         (В): Разходите за координиране за Германия са оценени въз основа на вълните от 2006 г. и 2008 г.
         (Г): Вноските на държавите за всички други общи разходи са оценени въз основа на вълните от 2006 г. и 2008 г. и са разпределени на всяка държава съгласно член 9, параграф 5. Te могат обаче да бъдат значително по-ниски или дори нулеви, ако други финансиращи организации като Европейската комисия или Националният институт по застаряване на населението на САЩ участват в тези разходи чрез безвъзмездна помощ или отделни договори.

            Очаквани разходи за вълна 4 (2010—2011 г.) по държави и източници

                     (в хиляди EUR)

                     (Α)
                     Разходи за за извадка от 6 000 лица

                     (B)
                     Оперативни разходи (за персонал, пътни и режийни)

                     (C)
                     Разходи за координиране

                     (D)
                     Максимална вноска за другите общи разходи

                     Общo

                        Австрия

                     1 006

                     322

                     109

                        1 438

                        Белгия

                     778

                     318

                     99

                        1 194

                        Чешка република

                     338

                     167

                     71

                        576

                        Дания

                     892

                     409

                     105

                        1 406

                        Естония

                     460

                     243

                     59

                        761

                        Франция

                     1 024

                     327

                     97

                        1 448

                        Германия

                     784

                     314

                     1 887

                     102

                        3 087

                        Гърция

                     602

                     285

                     84

                        971

                        Унгария

                     460

                     243

                     55

                        758

                        Ирландия

                     1 024

                     339

                     126

                        1 490

                        Израел

                     602

                     285

                     79

                        966

                        Италия

                     782

                     322

                     88

                        1 191

                        Люксембург

                     1 556

                     358

                     145

                        2 059

                        Нидерландия

                     794

                     314

                     117

                        1 224

                        Полша

                     453

                     226

                     50

                        730

                        Португалия

                     602

                     285

                     66

                        953

                        Словения

                     460

                     243

                     79

                        781

                        Испания

                     786

                     300

                     91

                        1 177

                        Швеция

                     1 024

                     339

                     107

                        1 471

                        Швейцария

                     1 556

                     358

                     122

                        2 036

                        ОБЩО

                        15 983

                        5 997

                        1 887

                        1 851

                        25 719

         ПРИЛОЖЕНИЕ 4

            ОГРАНИЧЕНА ПРОЦЕДУРА ЗА ВЪЗЛАГАНЕ НА ОБЩЕСТВЕНА ПОРЪЧКА

         За всички услуги за научноизследователска и развойна дейност по изследването, ползите от които остават за цялата научна общност и които се заплащат изцяло от SHARE-ERIC, се прилага следната ограничена процедура за възлагане на обществена поръчка.
         Услугите за научноизследователска и развойна дейност по изследването включват услуги за научноизследователска и развойна дейност, които са необходими за поддържане и подобряване на съвременното научно-техническо равнище в областта на технологията на изследването. Тe включват, но не се ограничават само до разработката на софтуер за изследването, провеждането на научни изследвания във връзка с методологията на изследването, както и разработката на иновационни техники на интервюиране и тяхното прилагане в тази област.
         Предоставя се публичен достъп до описанието на услугите, които са предмет на процедура за възлагане на обществена поръчка, чрез публикуване на обявление за поръчката преди началото на процедурата за нейното възлагане. В обявлението за поръчката възложителите посочват обективните и недискриминационни критерии или правила, които възнамеряват да приложат, минималния брой кандидати, които възнамеряват да поканят и, когато е уместно, максималния им брой.
         Конкуренцията може да се ограничи до трима потенциални доставчици. Ако на пазара има трима или по-малко от трима доставчици за подлежащите на възлагане услуги, в конкуренцията трябва да бъдат включени всички доставчици на пазара.
         Подборът между участниците се основава на най-ниската предложена цена и най-високото качество на услугата. Качеството на услугата се определя от описанието в 1).


title: Решение (ЕС) 2015/1603 на Комисията от 13 август 2015 година относно мярка, предприета от Испания в съответствие с член 7 от Директива 89/686/ЕИО на Съвета, за изтегляне от пазара на тип средство за плаваемост за обучение по плуване

text:
               24.9.2015

               BG

               Официален вестник на Европейския съюз

               L 248/99

         РЕШЕНИЕ (ЕС) 2015/1603 НА КОМИСИЯТА
   от 13 август 2015 година
   относно мярка, предприета от Испания в съответствие с член 7 от Директива 89/686/ЕИО на Съвета, за изтегляне от пазара на тип средство за плаваемост за обучение по плуване
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/686/ЕИО на Съвета от 21 декември 1989 г. относно сближаване на законодателствата на държавите членки в областта на личните предпазни средства (1), и по-специално член 7 от нея,
   като има предвид, че:

               (1)

               Испанските органи уведомиха Комисията и другите държави членки за мярка за изтегляне от пазара, свързана с изтегляне от пазара на средство за плаваемост за обучение по плуване тип Delphin Schwimmscheiben- Typ Super, производство на Delphin Vertriebs- und Service GmbH, D-61192 Niddatal, Германия. Продуктът е носел маркировка „CE“ в съответствие с Директива 89/686/ЕИО, като е бил изпитан и типът му е бил изследван в съответствие с хармонизиран стандарт EN 13138-1:2008 „Средства за плаваемост за обучение по плуване. Част 1: Изисквания за безопасност и методи за изпитване на средствата за плаваемост, които се носят“ от германския нотифициран орган TÜV Rheinland LGA Products GmbH (NB 0197). Продуктът се счита за лично предпазно средство, класифицирано в категория II.

               (2)

               Уведомлението е извършено вследствие на доклад за нещастен случай: след урок по плуване, когато родителите събирали вещите си преди тръгване към къщи, едно дете захапало един от дискове, като откачило и погълнало малко парче от него, което довело до необходимост от медицинска помощ и болнично лечение.

               (3)

               Испанските органи са наредили изтеглянето на продукта от пазара. Мярката е била мотивирана с неудовлетворително прилагане на стандартите, посочени в член 5 от Директива 89/686/ЕИО, по-специално на хармонизиран стандарт EN 13138-1:2008 „Средства за плаваемост за обучение по плуване. Част 1: Изисквания за безопасност и методи за изпитване на средствата за плаваемост, които се носят“, клауза 5.4.2 „Малки части“, по отношение на основното изискване за здраве и безопасност по точка 1.2.1 от приложение II към Директива 89/686/ЕИО „Отсъствие на рискове и други присъщи вредни фактори“. Съгласно клауза 5.4.2 от стандарт EN 13138-1 се изисква прикачените малки части да могат да устоят на опън от (90 ± 2) N в посоката, която най-вероятно би довела до поява на неизправност, без да се откачат от изделието. Частите, които могат да се откачат, следва да не се вписват изцяло в цилиндъра за малки части, чието изпитване трябва да е в съответствие със стандарта EN 71-1.

               (4)

               Испанските органи посочиха, че вследствие на провеждане на изпитванията на опън в съответствие с хармонизирания стандарт EN 13138-1:2008 е било установено, че малки части могат да бъдат откачени от продукта и погълнати от малки деца, за които е предназначен продуктът. Равнището на опън, в резултат от който са се откачали такива малки части, винаги е било по-малко от 90 N, и те са се вписвали изцяло в цилиндъра за малки части. Испанските органи са счели, че клауза 5.4.2 от посочения стандарт е ограничена за изпитване не само на прикачени малки части, а на малки части по принцип. Те са използвали оборудване за „изпитване на захапване“ съгласно изпитванията, определени в стандарт EN 12227:2010 „Кошари за игра за домашна употреба — изисквания за безопасност и методи за изпитване“ и EN 716-2:2008 „Мебели — детски легла и сгъваеми детски легла за домашна употреба. Част 2: методи за изпитване“.

               (5)

               Германските органи не се съгласиха с оценката на риска, извършена от испанските органи, като считат, че използваният метод на изпитване не е бил съвместим с практическото използване на оборудването. Тяхното становище е, че клауза 5.4.2 от стандарт EN 13138-1 обхваща само прикачените малки части. Германските органи заявиха, че продуктът не представлява никакъв сериозен риск, тъй като не е детска играчка и сценарият на риска, както е описан от испанските органи, би бил нереалистичен.

               (6)

               Производителят също така постави под въпрос метода за изпитване, използван от испанските органи. В изследването за ЕО сертификат за одобрение на типа нотифицираният орган не е извършил изпитване в съответствие с точка 5.4.2 от стандарт EN 13138-1 със забележка, че продуктът не съдържа никакви прикачени малки части.

               (7)

               След уведомлението производителят е изискал от нотифицирания орган да извърши допълнително изпитване на опън в съответствие с клауза 8.5.2.2 от стандарт EN 1888:2012 „Изделия за грижа за деца — колесни детски колички — изисквания за безопасност и методи за изпитване“, с използване на „устройството изпитване на захапване“, описано в клауза 5.7 от посочения стандарт, идентично на „устройството за изпитване на захапване“, описано в стандарти EN 716-2 и EN 12227. Не са могли да бъдат получени малки части от корпуса на продукта. Освен това нотифицираният орган е извършил последващо изпитване, което е показало, че никакви части не са били разхлабени при подлагане на устройството на сила на опън от 90 N, като това изпитване наподобява метода за изпитване за малки части в стандарт EN 71-1 „Безопасност на детски играчки — Част 1: Механични и физични свойства“.

               (8)

               Комисията потърси експертно техническо съдействие за оценка на основните въпроси, съдържащи се в конкретния случай. Беше проведено външно проучване от технически експерти, които заключиха, че изпитването само с прикачени малки части е достатъчно, за да се докаже съответствие с основното изискване за здраве и безопасност, съдържащо се в точка 1.2.1 от приложение II към Директива 89/686/ЕИО.

               (9)

               Стандарт EN 13138-1 не предвижда ясен метод за изпитване, приложим за изпитване на прикачени малки части. С оглед на тази неяснота трябваше да се направи избор между подходящите налични методи за изпитване, като се има предвид естеството на продукта. Испанските органи са приложили метода за изпитване, който са сметнали за най-подходящ, за да направят оценка на риска от продукта. Независимо от това техническите експерти достигнаха до заключението, че приложеният от испанските органи метод за изпитване не е бил подходящ.

               (10)

               Изпитването на опън, проведено от германския нотифициран орган, може да се разглежда като единственият относим метод за изпитване в настоящия случай. Поради това методът за изпитване от изследването за ЕО сертификат за одобрение на типа е валиден и оценката на нотифицирания орган от изследването за ЕО сертификат за одобрение на типа е била извършена правилно.

               (11)

               Според наличните статистически данни за помощните изделия с присъща плаваемост на пазара и за злополуките може да бъде направено заключението, че помощните изделия за плуване, изработени от материали с присъща плаваемост, не представляват никакъв особен риск за задавяне при употреба в съответствие с предназначението им и съгласно техните предвидими условия на употреба. Тези продукти са предназначени да бъдат използвани само във вода,

         ПРИЕ НАСТОЯЩОТО РЕШЕНИЕ:
   Член 1
   Предприетата от испанските органи мярка за изтегляне от пазара на средството за плаваемост за обучение по плуване тип Delphin Schwimmscheiben- Typ Super, производство на Delphin Vertriebs- und Service GmbH, D-61192 Niddatal, Германия, не е обоснована.
   Член 2
   Адресати на настоящото решение са държавите членки.

      Съставено в Брюксел на 13 август 2015 година.

            За Комисията

         Elżbieta BIEŃKOWSKA

            Член на Комисията

      (1)  ОВ L 399, 30.12.1989 г., стр. 18.


title: Решение 2004/811/ОВППС на Съвета от 5 юли 2004 година за сключване на споразумение между Европейския съюз и Кралство Норвегия за участието на Кралство Норвегия в Полицейската мисия на Европейския съюз (EUPOL „Proxima“) в Бившата югославска република Македония

text:
Важна правна забележка

|

32004D0811

Официален вестник n° L 354 , 30/11/2004 стр. 0085 - 0085 Официален вестник n° L 153 , 07/06/2006 стр. 0186 - 0186

		20040705Решение 2004/811/ОВППС на Съветаот 5 юли 2004 годиназа сключване на споразумение между Европейския съюз и Кралство Норвегия за участието на Кралство Норвегия в Полицейската мисия на Европейския съюз (EUPOL "Proxima") в Бившата югославска република МакедонияСЪВЕТЪТ НА ЕВРОПЕЙСКИЯ СЪЮЗ,като взе предвид Договора за Европейския съюз, и по-специално член 24 от него,като взе предвид препоръката на председателството,като има предвид, че:(1) На 29 септември 2003 г. Съветът прие Съвместно действие 2003/681/ОВППС за Полицейска мисия на Европейския съюз (EUPOL "Proxima") в Бившата Югославска република Македония [1].(2) Член 9, параграф 6 от посоченото съвместно действие предвижда, че подробни разпоредби по отношение участието на трети страни са предмет на споразумение в съответствие с член 24 от Договора за Европейския съюз.(3) Като се придържа към решение на Съвета от 2 март 2004 г., с което се упълномощава председателството, подпомогнато при необходимост от генералния секретар/върховния представител, да открие преговори, председателството договори споразумение с Кралство Норвегия за участието на Кралство Норвегия в Полицейската мисия на Европейския съюз (EUPOL "Proxima") в Бившата Югославска република Македония.(4) Споразумението следва да бъде одобрено,РЕШИ:Член 1Споразумението между Европейския съюз и Кралство Норвегия за участието на Кралство Норвегия в Полицейската мисия на Европейския съюз (EUPOL "Proxima") в Бившата Югославска република Македония се одобрява от страна на Европейския съюз.Текстът на споразумението се прилага към настоящото решение.Член 2Председателят на Съвета се упълномощава да определи лицето, което има право да подпише споразумението, за да се задължи Европейският съюз по него.Член 3Настоящото решение влиза в сила от деня на приемането му.Член 4Настоящото решение се публикува в Официален вестник на Европейския съюз.Съставено в Брюксел на 5 юли 2004 година.За СъветаПредседателG. Zalm[1] ОВ L 249, 1.10.2003 г., стр. 66.--------------------------------------------------


title: 2008/522/ЕО: Решение на Европейския парламент от 24 април 2007 година относно приключването на сметките на Европейската агенция по лекарствата за финансовата 2005 година

text:
               15.7.2008

               BG

               Официален вестник на Европейския съюз

               L 187/133

      РЕШЕНИЕ НА ЕВРОПЕЙСКИЯ ПАРЛАМЕНТ

   от 24 април 2007 година
   относно приключването на сметките на Европейската агенция по лекарствата за финансовата 2005 година
   (2008/522/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция по лекарствата за финансовата 2005 година (1),
   като взе предвид доклада на Сметната палата относно окончателните годишни отчети на Европейската агенция по лекарствата за финансовата 2005 година, заедно с отговорите на Агенцията (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (4), и по-специално член 68 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0099/2007),

               1.

               Отбелязва, че окончателните годишни отчети на Европейската агенция по лекарствата за финансовите 2004 и 2005 година са, както следва:
               Отчет за приходите и разходите за финансовите 2004 и 2005 година

                           (в хиляди евро)

                           2005 г.

                           2004 г.

                              Приходи

                           Такси, свързани с разрешения за пускане на пазара

                           72 613

                           68 412

                           Субсидия от Комисията, включително вноски от ЕИО

                           22 847

                           20 529

                           Общностна субсидия за т.нар. „лекарства сираци“

                           6 110

                           4 026

                           Вноски за общностни програми

                           0

                           0

                           Административни приходи

                           3 423

                           1 973

                           Разни приходи

                           1 643

                           1 473

                              Общо a)

                              106 636

                              96 413

                              Разходи

                           Разходи, свързани с персонала

                           40 057

                           34 333

                           Административни разходи

                           17 022

                           11 224

                           Оперативни разходи

                           41 999

                           38 573

                           Амортизация

                           5 333

                           3 650

                           Други разходи

                           104

                           280

                              Общо б)

                              104 515

                              88 060

                              Оперативен резултат (в = a - б)

                              2 121

                              8 353

                              Финансов резултат д)

                           2 257

                           1 160

                              Икономически резултати (е = в + д)

                              4 378

                              9 513

                              Източник: информация, подадена от Агенцията — таблицата обобщава данните, представени от Агенцията в годишните ѝ отчети.

               2.

               Одобрява приключването на сметките на Европейската агенция по лекарствата за финансовата 2005 година;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по лекарствата, Съвета, Комисията и на Сметната палата и да осигури неговото публикуване в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 4.

      (2)  ОВ C 312, 19.12.2006 г., стр. 12.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 136, 30.4.2004 г., стр. 1. Регламент, изменен с Регламент (EО) № 1901/2006 (ОВ L 378, 27.12.2006 г., стр. 1).

      (5)  ОВ L 357, 31.12.2002 г., стр. 72.


title: Решение (ЕС) 2015/1339 на Съвета от 13 юли 2015 година за сключване от името на Европейския съюз на Изменението от Доха на Протокола от Киото към Рамковата конвенция на ООН по изменение на климата и на съвместното изпълнение на задълженията, произтичащи от него

text:
               4.8.2015

               BG

               Официален вестник на Европейския съюз

               L 207/1

         РЕШЕНИЕ (ЕС) 2015/1339 НА СЪВЕТА
   от 13 юли 2015 година
   за сключване от името на Европейския съюз на Изменението от Доха на Протокола от Киото към Рамковата конвенция на ООН по изменение на климата и на съвместното изпълнение на задълженията, произтичащи от него
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 6, втора алинея, буква а) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               На конференцията в Доха по въпросите на изменението на климата през декември 2012 г. страните по Протокола от Киото към Рамковата конвенция на ООН по изменението на климата („Протокола от Киото“) приеха Изменението от Доха, установяващо втори период на задължения по Протокола от Киото, който започва на 1 януари 2013 г. и завършва на 31 декември 2020 г. („Изменението от Доха“). С Изменението от Доха се изменя приложение Б към Протокола от Киото, като се определят допълнителни правно обвързващи задължения за смекчаване на последиците от изменението на климата за страните, изброени в посоченото приложение, за втория период на задължения, и се изменят и допълнително се определят разпоредби за изпълнение от страните на задълженията за смекчаване на последиците от изменението на климата по време на втория период на задължения.

               (2)

               Съюзът и неговите държави членки постигнаха съгласие за Изменението от Доха като част от пакет, чрез който страните по Рамковата конвенция на ООН по изменението на климата („Конвенцията“) се споразумяха до края на 2015 г. да приемат протокол, друг правен инструмент или съгласуван резултат, който има правна сила съгласно Конвенцията и е приложим за всички страни и който следва да поражда действие и да бъде изпълняван от 2020 година нататък. Преговорите относно този правно обвързващ инструмент са в ход в рамките на работната група ad hoc за Платформата от Дърбан за засилено действие.

               (3)

               Изменението от Доха подлежи на приемане от страните по Протокола от Киото и влиза в сила за онези от тях, които са го приели, на деветдесетия ден след датата на получаването от депозитаря по Конвенцията на документите за приемане на най-малко три четвърти от страните по Протокола от Киото. За влизането в сила на Изменението от Доха са необходими общо 144 документа за приемане.

               (4)

               В заключенията си от 9 март 2012 г. Съветът постигна съгласие да предложи за Съюза и неговите държави членки количественото задължение за съвместно намаляване на емисиите от 20 % за втория период на задължения по Протокола от Киото. Това задължение беше определено въз основа на общите емисии на парникови газове, разрешени през периода 2013—2020 г. по пакета в областта на климата и енергетиката (2).

               (5)

               Освен това Съветът постигна съгласие в съответствие с този подход, че задълженията за намаляване на емисиите на отделните държави членки няма да надвишават задълженията, договорени в рамките на законодателството на Съюза, и че задълженията трябва да се основават на сумата от емисиите през базовата година на държавите членки в съответствие с Протокола от Киото. На конференцията в Доха по въпросите на изменението на климата Съюзът и неговите държави членки съответно договориха количествено задължение за намаляване на емисиите, с което техните средни годишни емисии на парникови газове по време на втория период на задължения се ограничават до 80 % от сумата на техните емисии през базовата година. Това е отразено в Изменението от Доха.

               (6)

               В съответствие със заключенията на Съвета от 9 март 2012 г. Съюзът и неговите държави членки предложиха също така намаление с 30 % до 2020 г. в сравнение с равнищата от 1990 г., като част от глобално и всеобхватно споразумение за периода след 2012 г., при условие че други развити страни поемат задължение за подобни намаления на емисиите и развиващите се страни допринасят по подходящ начин съобразно своите отговорности и съответни възможности. Това предложение също е отразено в Изменението от Доха.

               (7)

               Целите на Съюза и неговите държави членки са изброени в Изменението от Доха с бележка под линия, в която се посочва, че тези цели се основават на разбирането, че те ще се изпълняват съвместно от Европейския съюз и неговите държави членки в съответствие с член 4 от Протокола от Киото. Съюзът, неговите държави членки, Хърватия и Исландия също излязоха със съвместна декларация след приемането на Изменението от Доха, изразяваща намеренията им да изпълняват съвместно своите задължения за втория период на задължения. Тази декларация е отразена в доклада от конференцията и беше повторена в заключенията на Съвета от 17 декември 2012 г.

               (8)

               С решението си да изпълняват своите задължения съвместно, в съответствие с член 4 от Протокола от Киото, Съюзът и държавите членки са съвместно отговорни по силата на параграф 6 от посочения член и съгласно член 24, параграф 2 от Протокола от Киото за изпълнението на количествените си задължения за намаляване на емисиите съгласно член 3, параграф 1а от Протокола от Киото. Вследствие на това и в съответствие с член 4, параграф 3 от Договора за Европейския Съюз държавите членки поотделно и съвместно поемат ангажимент да вземат всички подходящи мерки, общи или конкретни, за гарантиране изпълнението на задълженията, произтичащи от предприетите действия на институциите на Съюза, за улесняване на изпълнението на този ангажимент и за въздържане от всякакви мерки, които биха могли да изложат на опасност изпълнението му.

               (9)

               В същата декларация Съюзът, неговите държави членки, Хърватия и Исландия посочиха още, в съответствие с член 4, параграф 1 от Протокола от Киото, с който се разрешава на страните да изпълняват съвместно своите задължения по член 3 от Протокола от Киото, че член 3, параграф 7б от Протокола от Киото ще се прилага към съвместното предписано количество по споразумението за съвместно изпълнение от Съюза, неговите държави членки, Хърватия и Исландия, а няма да бъде прилаган към никоя държава членка, Хърватия и Исландия индивидуално. По време на своето заседание на 15 декември 2009 г. Съветът приветства искането на Исландия да изпълни задълженията си за втория период на задължения съвместно със Съюза и неговите държави членки и прикани Комисията да представи препоръка за започване на необходимите преговори за сключване на споразумение с Исландия, което да е в съответствие с принципите и критериите, определени в пакета на Съюза в областта на климата и енергетиката. В Споразумението между Европейския съюз и неговите държави членки, от една страна, и Исландия, от друга страна, относно участието на Исландия в съвместното изпълнение на задълженията на Европейския съюз, неговите държави членки и Исландия за втория период на задължения по Протокола от Киото към Рамковата конвенция на ООН по изменение на климата (3) („споразумението с Исландия“) се определят условията за това участие.

               (10)

               Член 4 от Протокола от Киото изисква от страните, които са съгласни да изпълняват задълженията си по член 3 от Протокола от Киото съвместно, да определят в съответното споразумение за съвместно изпълнение на задълженията съответното равнище на емисиите, разпределено за всяка от страните. Протоколът от Киото изисква от страните по споразумението за съвместно изпълнение на задълженията да уведомят секретариата на Конвенцията за условията по това споразумение на датата на депозиране на техните документи за ратификация или одобрение.

               (11)

               Съгласно Конвенцията и Протокола от Киото държавите членки носят първостепенна отговорност за своите емисии. За да се улесни отчитането и спазването в рамките на втория период на задължения, те решиха да поверят на Съюза управлението на част от предписаното количество единици чрез създаването на предписано на Съюза количество.

               (12)

               В съответствие с действащото законодателство на Съюза съответното равнище на емисиите, разпределено на Съюза, обхваща емисиите на парникови газове съгласно Директива 2003/87/ЕО на Европейския парламент и на Съвета (4), доколкото тези емисии са обхванати от приложение А към Протокола от Киото.

               (13)

               Съответните равнища на емисии на държавите членки и Исландия покриват емисиите на парникови газове по източници и по отстраняване от поглътители на техните територии, когато тези източници и поглътители не са обхванати от Директива 2003/87/ЕО, но са обхванати от Протокола от Киото. Това включва всички емисии от източници и отстраняване от поглътители от причинени от човека дейности, свързани със земеползването, промените в земеползването и горското стопанство (LULUCF), обхванати от член 3, параграфи 3 и 4 от Протокола от Киото, които се отчитат от съответните държави членки и Исландия, както и всички емисии на азотен трифлуорид (NF3).

               (14)

               Всички нетни емисии от LULUCF и на NF3 в дадена държава членка могат да бъдат компенсирани чрез преизпълнение от тази държава членка на изискванията в други сектори, които не са обхванати от схемата на Съюза за търговия с емисии, или чрез използване на гъвкавите механизми в рамките на Протокола от Киото. Дадена държава членка може също така да използва излишъка от права за емисии, които са пренесени от първия период на задължения и натрупани в резерва за излишък от предходен период (PPSR), за да покрие емисиите от LULUCF и на NF3, доколкото нейните емисии превишават предписаните ѝ количества. Ако се окаже, че държава членка все още е изправена пред неочаквани значителни нетни емисии от LULUCF и на NF3, въпреки прилагането на стабилни политики за ограничаването им, Комисията следва да разгледа допълнителни възможности за подпомагане на такава държава членка.

               (15)

               В съответствие със заключенията на Съвета от 9 март 2012 г. и предложението на Съюза и на неговите държави членки за поставяне на цел от 80 % в рамките на втория период на задължения, равнищата на емисии на държавите членки са равни на сумата от годишните разпределени количества емисии за периода 2013—2020 г., определени съгласно Решение № 406/2009/ЕО на Европейския парламент и на Съвета (5). Това количество, основано на стойностите на потенциала за глобално затопляне от четвъртия доклад за оценка на Междуправителствения комитет по изменение на климата, беше определено съгласно приложение II към Решение 2013/162/ЕС на Комисията (6) и коригирано с Решение за изпълнение 2013/634/ЕС на Комисията (7). Равнището на емисиите за Исландия беше определено в споразумението с Исландия.

               (16)

               В съответствие със съображение 11 предписаните количества единици,които са налични в регистъра на Съюза в края на втория период на задължения, следва да бъдат върнати в регистрите на държавите членки, след като Съюзът е спазил своето задължение, установено в член 11, параграф 3 от Регламент (ЕС) № 525/2013 на Европейския парламент и на Съвета (8) и без да се засяга член 10, параграф 7 от същия регламент. Разпределянето на върнатите предписани количества единици е свързано с конкретните условия на ратифицирането на Изменението от Доха и не е приложимо и не предопределя каквото и да е разпределение на усилията сред държавите членки в друг контекст — на международно равнище или на равнище на Съюза.

               (17)

               Съгласно Регламент (ЕС) № 525/2013 държавите членки са задължени да докладват действителното или прогнозираното разпределение на проверените емисии, докладвани по инсталации и оператори съгласно Директива 2003/87/ЕО, по категории източници от националните инвентаризации на парниковите газове, когато е възможно, както и съотношението на тези проверени емисии към общите докладвани емисии на парникови газове за категориите източници. Това дава възможност на държавите членки да докладват поотделно за емисиите, обхванати от техните собствени равнища на емисии. В раздела за предписаното на Съюза количество в доклада на Съюза следва да бъде определено количеството на емисиите, обхванати от предписаното количество на ЕС, които са генерирани във всяка държава членка.

               (18)

               На Конференцията на страните, служеща като заседание на страните по Протокола от Киото, е взето решение, че всяка страна със задължение, което е посочено за втория период на задължения, следва до 15 април 2015 г. да представи на секретариата на Конвенцията доклад, за да се улесни изчислението на предписаното ѝ количество. Комисията следва да изготви доклад, с който се улеснява изчислението на предписаното количество на Съюза, както и доклад, с който се улеснява изчислението на съвместното предписано количество на Съюза, неговите държави членки и Исландия. Комисията, държавите членки и Исландия следва да представят своите доклади до 15 април 2015 г., в които ще се определят предписаните им количества като равни на техните равнища на емисии, както са изброени в приложение I към настоящото решение.

               (19)

               С цел да подчертаят ангажимента на Съюза и неговите държави членки за навременното влизане в сила на Изменението от Доха, Съюзът, неговите държави членки и Исландия следва да положат усилия да ратифицират изменението не по-късно от третото тримесечие на 2015 г.

               (20)

               Изменението от Доха следва да бъде одобрено от името на Съюза,

         ПРИЕ НАСТОЯЩОТО РЕШЕНИЕ:
   Член 1
   Изменението от Доха на Протокола от Киото към Рамковата конвенция на ООН по изменение на климата, договорено на 8 декември 2012 г. в Доха, се одобрява от името на Съюза.
   Текстът на Изменението от Доха е приложен към настоящото решение.
   Член 2
   Съюзът и неговите държави членки изпълняват своите задължения по член 3 от Протокола от Киото и Изменението от Доха в съответствие с уведомлението относно условията на споразумението за съвместно изпълнение на задълженията на Европейския съюз, неговите държави членки и Исландия съгласно член 3 от Протокола от Киото в съответствие с член 4 от Протокола от Киото („уведомлението“), съдържащо се в приложение I към настоящето решение.
   Член 3
   1.   Предписаните количества на държавите членки и Исландия се равняват на равнищата на емисиите, определени в уведомлението. До 15 април 2015 г. всяка държава членка представя доклад на секретариата на Конвенцията, за да се улесни изчислението на нейните предписани количества съгласно изискванията на Протокола от Киото, Изменението от Доха и решенията, приети в съответствие с тях.
   2.   Комисията изготвя доклад, с който се улеснява изчислението на предписаното количество на Съюза, както и доклад, с който се улеснява изчислението на съвместното предписано количество на Съюза, неговите държави членки и Исландия („съвместното предписано количество“), съгласно изискванията на Протокола от Киото, Изменението от Доха и решенията, приети в съответствие с тях. Комисията представя тези доклади на секретариата на Конвенцията до 15 април 2015 г.
   Член 4
   1.   Всички предписани количества единици за втория период на задължения, които са налични в регистъра на Съюза, след като Съюзът е спазил задължението си, установено в член 11, параграф 3 от Регламент (ЕС) № 525/2013 и след като прехвърлянето на предписани количества единици по силата на актове за изпълнение, приети въз основа на член 10, параграф 7 от Регламент (ЕС) № 525/2013, е било извършено („излишък на Съюза“), се връщат на държавите членки в края на втория период на задължения.
   2.   Излишъкът на Съюза се разпределя сред държавите членки, както следва:

               а)

               една шеста от излишъка на Съюза за държави членки, които са намалили общите си средни годишни емисии с повече от 20 % спрямо индивидуалната си базова година или период съгласно Протокола от Киото до края на втория период на задължения, пропорционално на преизпълнението им в тонове;

               б)

               една трета от излишъка на Съюза за държави членки, които получават прехвърляне по буква а) и имат БВП на глава от населението (БВП за 2013 г. в евро по пазарни цени) под 60 % от средната за Съюза стойност, пропорционално на преизпълнението им в тонове;

               в)

               една трета от излишъка на Съюза за всички държави членки, пропорционално на общите им равнища на емисии, както е изложено в таблица 1 в приложение I към настоящото решение;

               г)

               една шеста от излишъка на Съюза за държави членки с БВП на глава от населението (БВП за 2013 г. в евро по пазарни цени) под 90 % от средната за Съюза стойност, пропорционално на общите им равнища на емисии, както е изложено в таблица 1 в приложение I към настоящото решение.

         Член 5
   1.   Председателят на Съвета посочва лицето(ата), упълномощено(и) да депозира(т) от името на Съюза документа за одобрение при генералния секретар на Организацията на обединените нации в съответствие с член 20, параграф 4 и член 21, параграф 7 от Протокола от Киото, заедно с декларацията за степента на компетентност, предвидена в приложение II към настоящето решение, в съответствие с член 24, параграф 3 от Протокола от Киото.
   2.   Председателят на Съвета също така определя лицето(ата), упълномощено(и) да представи(ят) от името на Европейския съюз уведомлението на секретариата на Конвенцията в съответствие с член 4, параграф 2 от Протокола от Киото.
   Член 6
   1.   Държавите членки полагат усилия да предприемат необходимите стъпки с оглед депозиране на техните документи за приемане едновременно с документите за приемане на Съюза и доколкото това е възможно — през третото тримесечие на 2015 г. При депозиране на своите документи за приемане държавите членки представят от свое име уведомлението на секретариата на Конвенцията в съответствие с член 4, параграф 2 от Протокола от Киото.
   2.   Държавите членки информират Комисията преди третата сесия на работната група ad hoc за Платформата от Дърбан за засилено действие, която ще се проведе от 8 до13 февруари 2015 г., за своите решения да приемат Изменението от Доха или, в зависимост от обстоятелствата, за евентуалната дата на приключване на необходимите процедури за това приемане. Комисията, в сътрудничество с държавите членки, уговаря дата за едновременно депозиране на документите за одобрение или приемане.
   Член 7
   Адресати на настоящото решение са държавите членки.
   Член 8
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Брюксел на 13 юли 2015 година.

            За Съвета

            Председател

         F. ETGEN

      (1)  Одобрение от 10 юни 2015 г. (все още непубликувано в ОВ).

      (2)  Директива 2009/29/ЕО на Европейския парламент и на Съвета от 23 април 2009 г. за изменение на Директива 2003/87/ЕО с оглед подобряване и разширяване на схемата за търговия с квоти за емисии на парникови газове на Общността (ОВ L 140, 5.6.2009 г., стр. 63) и Решение № 406/2009/ЕО на Европейския парламент и на Съвета от 23 април 2009 г. относно усилията на държавите членки за намаляване на техните емисии на парникови газове, необходими за изпълнение на ангажиментите на Общността за намаляване на емисиите на парникови газове до 2020 г. (ОВ L 140, 5.6.2009 г., стр. 136).

      (3)  Вж. страница 17 от настоящия брой на Официален вестник.

      (4)  Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г., стр. 32).

      (5)  Решение № 406/2009/ЕО на Европейския парламент и на Съвета от 23 април 2009 г. относно усилията на държавите членки за намаляване на техните емисии на парникови газове, необходими за изпълнение на ангажиментите на Общността за намаляване на емисиите на парникови газове до 2020 г. (ОВ L 140, 5.6.2009 г., стр. 136).

      (6)  Решение 2013/162/ЕС на Комисията от 26 март 2013 г. за определяне на годишните разпределени количества емисии за държавите членки за периода от 2013 до 2020 г. съгласно Решение № 406/2009/ЕО на Европейския парламент и на Съвета, (ОВ L 90, 28.3.2013 г., стр. 106).

      (7)  Решение за изпълнение 2013/634/ЕС на Комисията от 31 октомври 2013 г. за корекциите на годишното разпределено количество емисии на държавите членки за периода от 2013 до 2020 година съгласно Решение № 406/2009/ЕО на Европейския парламент и на Съвета (ОВ L 292, 1.11.2013 г., стр. 19).

      (8)  Регламент (ЕС) № 525/2013 на Европейския парламент и на Съвета от 21 май 2013 г. относно механизъм за мониторинг и докладване на емисиите на парникови газове и за докладване на друга информация, свързана с изменението на климата, на национално равнище и на равнището на Съюза и отмяна на Решение № 280/2004/ЕО (ОВ L 165, 18.6.2013 г., стр. 13).


title: Решение (ЕС, Eвратом) 2015/1620 на Европейския парламент от 29 април 2015 година относно освобождаването от отговорност във връзка с изпълнението на бюджета на Изпълнителната агенция на Европейския научноизследователски съвет за финансовата 2013 година

text:
               30.9.2015

               BG

               Официален вестник на Европейския съюз

               L 255/103

      РЕШЕНИЕ (ЕС, EВРАТОМ) 2015/1620 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на Изпълнителната агенция на Европейския научноизследователски съвет за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2013 година (1),

                  —

                  като взе предвид консолидираните годишни отчети на Европейския съюз за финансовата 2013 година (COM(2014) 510 — C8-0140/2014) (2),

                  —

                  като взе предвид окончателните годишни отчети на Изпълнителната агенция на Европейския научноизследователски съвет за финансовата 2013 година,

                  —

                  като взе предвид доклада на Комисията относно последващите действия във връзка с освобождаването от отговорност за финансовата 2012 година (COM(2014) 607) и работните документи на службите на Комисията, които го придружават (SWD(2014) 285, SWD(2014) 286),

                  —

                  като взе предвид годишния доклад на Комисията пред органа по освобождаване от отговорност относно вътрешните одити, осъществени през 2013 г. (COM(2014) 615), и работния документ на службите на Комисията, който го придружава (SWD(2014) 293),

                  —

                  като взе предвид доклада на Сметната палата относно годишните отчети на Изпълнителната агенция на Европейския научноизследователски съвет за финансовата 2013 година, придружен от отговорите на Агенцията (3),

                  —

                  като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на изпълнителните агенции във връзка с изпълнението на бюджета за финансовата 2013 година (05305/2015 — C8-0048/2015),

                  —

                  като взе предвид членове 317, 318 и 319 от Договора за функционирането на ЕС,

                  —

                  като взе предвид член 106а от Договора за създаване на Европейската общност за атомна енергия,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (6), и по-специално членове 62, 164, 165 и 166 от него,

                  —

                  като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (7), и по-специално член 14, параграф 3 от него,

                  —

                  като взе предвид Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (8), и по-специално член 66, първа и втора алинея от него,

                  —

                  като взе предвид Решение 2008/37/ЕО на Комисията от 14 декември 2007 г. за създаване на Изпълнителна агенция на Европейския съвет за научни изследвания за управление на специфичната общностна програма „Идеи“ в областта на граничните изследвания в изпълнение на Регламент (ЕО) № 58/2003 на Съвета (9),

                  —

                  като взе предвид Решение за изпълнение 2013/779/ЕС на Комисията от 17 декември 2013 г. за създаване на Изпълнителна агенция на Европейския научноизследователски съвет и за отмяна на Решение 2008/37/ЕО (10),

                  —

                  като взе предвид член 93 и приложение V към своя правилник,

                  —

                  като взе предвид доклада на комисията по бюджетен контрол и становищата на другите заинтересовани комисии (A8-0101/2015),

                  A.

                  като има предвид, че съгласно член 17, параграф 1 от Договора за Европейския съюз Комисията изпълнява бюджета и управлява програмите и че съгласно член 317 от Договора за функционирането на ЕС тя изпълнява бюджета в сътрудничество с държавите членки и на своя собствена отговорност съгласно принципа на доброто финансово управление;

         1.

            Освобождава от отговорност директора на Изпълнителната агенция на Европейския научноизследователски съвет във връзка с изпълнението на бюджета на Агенцията за финансовата 2013 година.

         2.

            Представя своите забележки в резолюцията, която е неразделна част от решенията за освобождаване от отговорност във връзка с изпълнението на общия бюджет на Европейския съюз за финансовата 2013 година, раздел III — Комисия и изпълнителни агенции.

         3.

            Възлага на своя председател да предаде настоящото решение, заедно с решението за освобождаване от отговорност във връзка с изпълнението на общия бюджет на Европейския съюз за финансовата 2013 година, раздел III — Комисия, както и резолюцията, която е неразделна част от тези решения, на директора на Изпълнителната агенция на Европейския научноизследователски съвет, на Съвета, Комисията, Съда на Европейския съюз и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ L 66, 8.3.2013 г.

         (2)  ОВ C 403, 13.11.2014 г., стр. 1.

         (3)  ОВ C 442, 10.12.2014 г., стр. 240.

         (4)  ОВ C 403, 13.11.2014 г., стр. 128.

         (5)  ОВ L 248, 16.9.2002 г., стр. 1.

         (6)  ОВ L 298, 26.10.2012 г., стр. 1.

         (7)  ОВ L 11, 16.1.2003 г., стр. 1.

         (8)  ОВ L 297, 22.9.2004 г., стр. 6.

         (9)  ОВ L 9, 12.1.2008 г., стр. 15.

         (10)  ОВ L 346, 20.12.2013 г., стр. 58.


title: Решение (ЕС) 2015/1638 на Европейския парламент от 29 април 2015 година относно приключването на сметките на Центъра за преводи за органите на Европейския съюз за финансовата 2013 година

text:
               30.9.2015

               BG

               Официален вестник на Европейския съюз

               L 255/174

      РЕШЕНИЕ (ЕС) 2015/1638 НА ЕВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките на Центъра за преводи за органите на Европейския съюз за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Центъра за преводи за органите на Европейския съюз за финансовата 2013 година,

                  —

                  като взе предвид доклада на Сметната палата относно годишните отчети на Центъра за преводи за органите на Европейския съюз за финансовата 2013 година, придружен от отговорите на Центъра (1),

                  —

                  като взе предвид декларацията за достоверност (2) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година съгласно член 287 от Договора за функционирането на Европейския съюз,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Центъра във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Регламент (ЕО) № 2965/94 на Съвета от 28 ноември 1994 г. относно създаване на Център за преводи за органите на Европейския съюз (5), и по-специално член 14 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0084/2015),

         1.

            Констатира, че окончателните годишни отчети на Центъра за преводи за органите на Европейския съюз са приложени към доклада на Сметната палата.

         2.

            Одобрява приключването на сметките на Центъра за преводи за органите на Европейския съюз за финансовата 2013 година.

         3.

            Възлага на своя председател да предаде настоящото решение на директора на Центъра за преводи за органите на Европейския съюз, на Съвета, Комисията и Сметната палата, и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 35.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 314, 7.12.1994 г., стр. 1.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: Решение на Съвета от 7 ноември 2014 година за назначаване на членове и заместник-членове от Кипър, Унгария и Португалия в Консултативния комитет за свободното движение на работници

text:
               13.11.2014

               BG

               Официален вестник на Европейския съюз

               C 400/1

         РЕШЕНИЕ НА СЪВЕТА
   от 7 ноември 2014 година
   за назначаване на членове и заместник-членове от Кипър, Унгария и Португалия в Консултативния комитет за свободното движение на работници
   2014/C 400/01
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 492/2011 на Европейския парламент и на Съвета от 5 април 2011 г. относно свободното движение на работници в Съюза (1), и по-специално членове 23 и 24 от него,
   като взе предвид списъците с кандидатури, представени на Съвета от правителствата на държавите членки,
   като има предвид, че:

               (1)

               С решение от 25 септември 2014 г. (2) Съветът назначи членовете и заместник-членовете на Консултативния комитет за свободното движение на работници („Комитета“) за периода от 25 септември 2014 г. до 24 септември 2016 г.

               (2)

               Правителствата на Кипър, Унгария и Португалия представиха кандидатури за няколко освободени места,

         ПРИЕ НАСТОЯЩОТО РЕШЕНИЕ:
   Член 1
   В Консултативния комитет за свободното движение на работници се назначават следните членове и заместник-членове за периода от 25 септември 2014 г. до 24 септември 2016 г.:
   I.   ПРЕДСТАВИТЕЛИ НА ПРАВИТЕЛСТВАТА

               Държава

               Членове

               Заместник-членове

               Кипър

               г-н Demetris MICHAELIDES
               г-н Andreas CONSTANTINOU

               г-н Andreas CHRISTOU

               Унгария

               г-жа Katalin KISSNÉ BENCZE
               г-жа Judit KATONA

               г-жа Orsolya KISGYÖRGY

               Португалия

               г-жа Patrícia BORGES
               г-н Eduardo da FONSECA QUÁ

               г-н João ATAÍDE

   II.   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ

               Държава

               Членове

               Заместник-членове

               Кипър

               г-н Nicos GREGORIOU
               г-н Andreas MATSAS

               г-н Diomedes DIOMEDOUS

               Унгария

               г-жа Judit CZUGLERNÉ IVÁNY
               г-жа Melinda KELEMEN

               г-жа Andrea AGÓCS

               Португалия

               г-н Carlos Manuel ALVES TRINDADE
               г-жа Catarina Maria BRANCO TAVARES

               г-н Georges CASULA

   III.   ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ

               Държава

               Членове

               Заместник-членове

               Кипър

               г-жа Lena PANAYIOTOU
               г-н Emilios MICHAEL

               г-н Michael ANTONIOU

               Унгария

               г-жа Terézia BOROSNÉ BARTHA
               г-н István KOMORÓCZKI

               г-жа Adrienn BÁLINT

               Португалия

               г-жа Cristina NAGY MORAIS
               г-н Nuno BERNARDO

               г-н Manuel Marcelino PENA COSTA

         Член 2
   Съветът ще назначи по-късно членовете, които още не са определени.
   Член 3
   Настоящото решение влиза в сила в деня на приемането му.

      Съставено в Брюксел на 7 ноември 2014 година.

            За Съвета

            Председател

         P. C. PADOAN

      (1)  ОВ L 141, 27.5.2011 г., стр. 1.

      (2)  ОВ C 338, 27.9.2014 г., стр. 21.